Eskom se Mabuza val op sy swaard oor beurtkragJabu Mabuza (middel) verwelkom pres. Cyril Ramaphosa voor die president se vergadering met Eskom in Desember verlede jaar. By hom is Pravin Gordhan, minister van openbare ondernemings. (Foto: Jairus Mmutle/GCIS) Jabu Mabuza het as voorsitter en direkteur van Eskom bedank. “In sy bedankingsbrief het mnr. Mabuza om verskoning gevra vir Eskom se onvermoë om die belofte wat hy aan die president, die adjunkpresident en die betrokke ministers by ŉ vergadering op 11 Desember verlede jaar gemaak het om beurtkrag oor die [Kers-] te verhoed, na te kom,” het die presidensie vroeg Vrydagaand gesê. Eskom het by dié vergadering planne voorgelê om te verseker dat beurtkrag tot 13 Januarie nie sal plaasvind nie. Eskom het terselfdertyd die risiko’s vir die nasionale netwerk uiteengesit. Die sukkelende kragvoorsiener het egter in die eerste naweek van Januarie al inderhaas beurtkrag in werking gestel. Die situasie het oënskynlik nog nie juis verbeter nie en beurtkrag geld tot minstens 23:00 vannag. “As die minister met die verantwoordelikheid vir Eskom, het die minister van openbare ondernemings, Pravin Gordhan, mnr. Mabuza se bedanking aanvaar. “Pres. [Cyril] Ramaphosa het sy dankbaarheid uitgespreek teenoor mnr. Mabuza vir sy diens aan Eskom én die land tydens ŉ uitdagende tydperk. Hy het mnr. Mabuza geloof dat hy verantwoordelikheid aanvaar het vir gebeure wat onder sy leiding plaasgevind het,” het die presidensie in ŉ verklaring gesê. Die presidensie sê hy steun steeds die stappe wat Eskom doen om betroubare elektrisiteitsvoorsiening as ŉ saak van dringendheid te verseker en gaan voort met maatreëls om ŉ nuwe generasie kapasiteit – waaronder ook selfopwekking – so gou moontlik in werking te stel. “In die lig van mnr. Mabuza se bedanking gaan die regering binnekort ŉ hersaamgestelde Eskom-raad aankondig met die gepaste mengsel ervaring uit die elektrisiteitsbedryf, ingenieurswese en korporatiewe regering.” Ramaphosa het Mabuza sterkte met sy toekomsplanne toegewens.